Joshua 3 | Beibele Inthaneteng | Phetolelo ya Lefase le Lefsa
3 Joshua a tsoga ka masa, yena le bana ba Isiraele ka moka ba tloga Shithima+ ba fihla Nokeng ya Jorodane; ba lala moo pele ga ge ba ka tshela. 2 Ya re bofelong bja matšatši a mararo,+ bahlankedi+ ba phatša mešaša 3 gomme ba laela setšhaba, ba re: “Gateetee ge le bona areka ya kgwerano ya Jehofa Modimo wa lena e rwelwe ke baperisita, bao e lego Balefi,+ gona le lena le tloge moo le emego gona le e latele, 4 fela go be le sebaka sa monabo wa dikubiti tše dikete tše pedi (2 000)* magareng ga lena le yona;+ le se ke la e batamela, e le gore le tle le tsebe tsela yeo le swanetšego go sepela ka yona, ka gobane ga se la ka la sepela ka tsela yeo.” 5 Bjale Joshua a re go setšhaba: “Ikgethagatšeng,+ ka gobane gosasa Jehofa o tlo dira dilo tše di makatšago gare ga lena.”+ 6 Ke moka Joshua a re go baperisita: “Rwalang areka ya kgwerano+ le ete setšhaba pele.” Ka gona ba rwala areka ya kgwerano ba eta setšhaba pele. 7 Jehofa a re go Joshua: “Lehono ke tla thoma go go godiša mahlong a Baisiraele ka moka+ gore ba tsebe gore ke tla ba le wena+ go etša ge ke ile ka ba le Moshe.+ 8 Wena o laele+ baperisita bao ba rwelego areka ya kgwerano, o re: ‘Gateetee ge le fihla moo meetse a Noka ya Jorodane a gomago gona, le eme moo.’”+ 9 Joshua a re go bana ba Isiraele: “Batamelang mo le theetšeng mantšu a Jehofa Modimo wa lena.” 10 Ke moka Joshua a re: “Le tla tseba ka se gore Modimo yo a phelago o gare ga lena,+ le gore ruri o tla raka Bakanana, Bahethe, Bahefe, Baperetse, Bagirigashe, Baamore le Bajebusi+ pele ga lena. 11 Bonang! Areka ya kgwerano ya Morena wa lefase ka moka e le etile pele e tsena Nokeng ya Jorodane. 12 Bjale ikgetheleng banna ba lesomepedi melokong ya Isiraele, le kgethe monna o tee molokong o mongwe le o mongwe.+ 13 E tla re ge dinao tša baperisita bao ba rwelego areka ya Jehofa, Morena wa lefase ka moka, di gata ka meetseng a Noka ya Jorodane, meetse ao a Noka ya Jorodane a tla arolwa, meetse a theogago a etšwa ka godimo, a tla ema wa letamo.”+ 14 Ya re ge setšhaba se tloga ditenteng tša sona pejana ga ge se ka tshela Noka ya Jorodane se etilwe pele ke baperisita bao ba rwelego areka+ ya kgwerano, 15 le nakong ya ge barwadi ba Areka ba fihlile Nokeng ya Jorodane gomme dinao tša baperisita bao ba rwelego Areka di tsena moo meetse a gomago gona (nakong ya ge Noka ya Jorodane e tletše go goma ka mariba a yona ka moka+ matšatšing ka moka a ge go bunwa), 16 meetse ao a theogago a etšwa ka godimo a ema. A ema wa letamo+ a le kgole kua Adama, e lego motse wo o lego ka thoko ya Tsarethane,+ mola meetse ao a theogelago Lewatleng la Araba, e lego Lewatle la Letswai,+ a be a gopile. A ile a arolwa gomme batho ba tshela ka pele ga Jeriko. 17 Ka nako yeo baperisita bao ba rwelego areka ya kgwerano ya Jehofa ba be ba eme mo go omilego ba sa šišinyege+ gare ga Noka ya Jorodane ge Baisiraele ka moka ba tshela mo go omilego,+ go fihla ge setšhaba ka moka se tshetše Noka ya Jorodane.
^ E be e le monabo wa mo e ka bago dimithara tše 890. Bapiša le Dit 1:12.